ประชาชนในเขตกรุงเทพมหานครและปริมณฑล รับมอบสิ่งของพระราชทาน กิจกรรม Bike อุ่นไอรัก
ผู้บัญชาการทหารสูงสุด เป็นประธานในพิธีรับมอบสิ่งของพระราชทานให้กับประชาชน ในกิจกรรม Bike อุ่นไอรัก

พลเอก พรพิพัฒน์ เบญญศรี ผู้บัญชาการทหารสูงสุด เป็นประธานในพิธีมอบสิ่งของพระราชทานแก่ประชาชนทั่วไปในกิจกรรม Bike อุ่นไอรัก จำนวน 102,000 ชุด สำหรับประชาชนในเขตกรุงเทพมหานครและปริมณฑลที่ได้ลงทะเบียนเข้าร่วมกิจกรรม ณ สนามศุภชลาศัย กรุงเทพฯ 
โดยพิธีรับมอบสิ่งของพระราชทานมีการแบ่งรอบการรับออกเป็น 9 กลุ่มเรียงตามหมายเลขและวันเวลาที่กำหนดในการลงทะเบียน โดยเมื่อเวลา 09.30 น. มีประชาชนเดินทางมารับสิ่งของพระราชทานแล้วกว่า 8,000 ราย 
สำหรับการปฏิบัติเมื่อประชาชนเดินทางมาถึงยังบริเวณด้านหน้าสนามศุภชลาศัยฝั่งถนนพระรามที่ 1 ขั้นตอนแรกคือการตรวจสอบหมายเลขกับฝ่ายทะเบียนของกองทัพอากาศเพื่อยืนยันตัวบุคคล แล้วไปยังจุดตรวจอาวุธ ตรวจสอบขนาดเสื้อ ยื่นเอกสารรับป้ายแท็กจักรยานและคูปองจดขนาดเสื้อ จากนั้นไปตามเส้นทางที่กำหนด โดยจะมีเจ้าหน้าที่คอยประชาสัมพันธ์แนะนำตลอดเส้นทางเดิน จนกระทั่งถึงประตูช้างเข้าสู่บริเวณพิธีรับมอบสิ่งของพระราชทานต่อไป

ผู้บัญชาการทหารสูงสุด เน้นย้ำให้ความสำคัญในการดูแลอำนวยความสะดวกและให้บริการแก่ประชาชนที่เข้าร่วมพิธีรับมอบสิ่งของพระราชทานให้มีความปลอดภัยได้รับความสะดวกรวดเร็วเป็นไปด้วยความเรียบร้อยและพึงพอใจที่สุด